বিচ্ছেদের ইঙ্গিত আগেই ছিল। মঙ্গলবার ইস্টবেঙ্গল ও স্পনসরের বৈঠকের পরে পরিস্থিতি বেশ ঘোরালো বলেই মনে হচ্ছে। 
আসন্ন মরশুমের দল গঠন, ফিজিক্যাল ট্রেনার হিসেবে গার্সিয়াকে ধরে রাখা থেকে কোচ নির্বাচন— ইস্টবেঙ্গল-স্পনসরের বৈঠকের ফলাফলের উপরেই নির্ভর করছিল সব কিছু। এদিনের বৈঠক থেকে বেরোল না সমাধানসূত্র।
সূত্রের খবর, বৈঠকে গত বছরের মতো সাড়ে তিন কোটি টাকা নয়, ইউবি প্রতিনিধিদের পক্ষ থেকে মাত্র দেড় কোটি টাকা দেওয়ার প্রস্তাব রাখা হয়েছিল। যা কোনওমতেই মেনে নেওয়া সম্ভব হয়নি ইস্টবেঙ্গল কর্তাদের পক্ষে। লাল-হলুদের পক্ষ থেকে পালটা প্রস্তাব দেওয়া হয়। সেই ‘প্রোপোজাল’ বেঙ্গালুরুতে আরও একবার খতিয়ে দেখবেন স্পনসর-কর্তারা।

এই বিষয়ে অন্যান্য খবর

স্পনসরকে চিঠি ইস্টবেঙ্গলের! তড়িঘড়ি বৈঠকের আয়োজন, পরিণতি কি সম্পর্কচ্ছেদ


এমন অবস্থায় স্পনসরদের উত্তরের প্রত্যাশায় বসে থাকা ছাড়া আর উপায়-ও নেই লাল-হলুদ কর্তাদের। সবমিলিয়ে, মঙ্গলবারের বৈঠকের পর চরম ধাক্কা খেল ইস্টবেঙ্গলের দল গঠন। লেবানন ও ব্রাজিলের দুই ফুটবলার পছন্দ হয়েছিল টিডি সুভাষ ভৌমিকের। তাঁদের নিতেই প্রয়োজন প্রায় ২.৫ কোটির কাছাকাছি। ৮ তারিখের বৈঠকের পর লিখে দেওয়াই যায়, ‘দামি’ এই দুই বিদেশিকে নেওয়ার স্বপ্ন ছাড়তে চলেছে ইস্টবেঙ্গল।
শুধু তাই নয়, যে ফুটবলারদের সঙ্গে ইতিমধ্যেই চুক্তি সেরে ফেলেছে ইস্টবেঙ্গল, তাঁদেরই বা বেতনের সংস্থান কী করে হবে তা ভেবেই ঘুম উড়েছে কর্তাদের। এমন চরম অবস্থায়, বিকল্প স্পনসরের খোঁজে ইস্টবেঙ্গল। মূল স্পনসরের অবাক প্রস্তাবে ভীষণই ক্ষুব্ধ কর্মকর্তারা। সূত্রের খবর, পরিস্থিতি যদি অন্য দিকে মোড় নেয়, তাহলে ইউবি গ্রুপ-কে ছাড়তেও প্রস্তুত তাঁরা।